Domowinska skupina O2
O2 je młodźinske towarstwo pod třěchu Domowiny, kotrež skutkuje we Wotrowje a wokolnych wsach. Mjeno je skrótšenka za łaćonske „ob origem” (korjenjam napřečo) a pokazuje na hłowne wotmysły zjednoćenstwa – skrućić serbske wědomje mjez přisłušnymi młodostnymi.
Započatki[wobdźěłać]
Młodźinski klub O2 we Wotrowje, dźensa skrućene młodźinske towarstwo, wurosće z wšelakich šmjatow a njedorozumjenjow wokoło mejestajenja a chodojtypalenja w lěće 2003. Situacija bě napjata, wjesnjenjo so dla wšelakich misnjenjow na młodźinu hóršichu. Tute njeluboznosće běchu tema rozmołwow při stražowanju meje, z kotrychž wukristalizowa so na kóncu wotmysł, njedostatki młodźinskeho dźěła we wsy wotstronić. Iniciatorojo noweho spočatka chcychu zdobom składnosć wužić a so při młodźinskim dźěle tež za skrućenje serbskeho wědomja a (přez wutworjenje wšelakich klikow nakaženeje) zhromadnosće zasadźeć. Z wobšěrnym listom wobroćichu so młodostni na wjesnjanostu Pjetaša a skedźbnichu tak na wažnosć zetkawanišća za Wotrowskich młodostnych. Tež wosadneho fararja Kilanka prosychu wo radu. Hižo po třoch tydźenjach móžeše so nowe hibanje we wsy zjawnje prezentować: Młodostni přewjedźechu tradicionalne mejemjetanje. Holcy běchu so k tutemu nałožkej narodnu drastu zwoblekli, štož njebě we Wotrowje lětdźesatki dołho hižo z wašnjom.
Nowy domicil: Młodźinski klub[wobdźěłać]
Hłowny a komplikowany nadawk přichodneho časa bě organizowanje rumnosćow za zhromadny klub. K tomu wjedźechu iniciatorojo mnohe rozmołwy z wjesnjanostu. Nadawk wšak wopokaza so jako njewšědnje komplikowany. Hakle w nowembru 2004 so wuhlady na rumnosće za młodźinski klub polěpšichu. Zo wšak móhli so gmejnske rumnosće w starej šuli młodźinje přepodać, za to dyrbješe so wona wšak oficialnje ze zjednoćenstwom abo towarstwom stać. Młodostni rozsudźichu so – hladajo na zaměry kaž skrućenje narodnosće – po rozmołwach z regionalnej rěčnicu Domowiny Cyžowej a županku župy „Michał Hórnik” Trudlu Kuringowej, jako młodźinski cyłk třěšnemu zwjazkej přistupić. Hišće w decembru samsneho lěta přepoda wjesnjanosta Pjetaš młodostnym kluče do noweho domicila. Tući starachu so spěšnje wo wuhotowanje rumnosćow, organizowachu sej stare kompeje, stólcy a dalše meble. Jako bě klub najprjedy raz zarjadowany, přeprosychu sej młodostni wjesnjanow do njeho.
Dalša dźěławosć[wobdźěłać]
Nětko wuwi so čiła dalša dźěławosć. O2 zarjadowa blidotenisowy turněr pod hesłom „Sport – zwjazany ze spominanjom na serbskeho wótčinca”, mnoho dalšich młodźinskich a wjesnych zetkanjow. Tež silwesterski swjedźeń w starej šuli sobu wuhotowa. Sćěhowaše dalši blidotenisowy turněr wo Cup Michała Nawki. Wězo přewza klub tež tradicionalne nadawki młodźiny we wsy: Wobdźěli so na dźěłach wokoło mejestajenja a chodojtypalenja, přewjedźe mejemjetanje a pomha při wuhotowanju wjesneho swjedźenja. Jako cyłk wobdźělichu so w O2 organizowani młodostni na wšelakich sportowych turněrach, podpěrowachu swětowe zetkanje młodźiny 2005, dojěchu sej na folklorny festiwal do Chrósćic kaž tež na zarjadowanje Lózych hólcow/SG Sněhowki w Haslowje, nawichu tójšto rankow a swjećichu na wjacorych dumpańcach. Tež krótkodobne wulěty, na př. na koncerty serbskich skupin, so organizowachu. Nimo toho zarjadowachu přednošk Bena Budarja wo knize „Tež ja mějach zbožo”. Zhromadnosći přinošowaštej tež adwentnička na Wotrowskej farje a hodownička w klubje. Čłonojo O2 zetkawaja so prawidłownje póndźelu wječor, zo bychu zhromadnje młodźinske wusyłanje Radio Satkula poskali.
hrv_Latn szl_Latn hrv_Latn szl_Latn szl_Latn pol_Latn ces_Latn szl_Latn